รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับเอกอัครราชทูตสหพันธรัฐรัสเซียประจำประเทศไทย โดยทั้งสองฝ่ายพร้อมพัฒนาความร่วมมือระหว่างกันทุกมิติ เพื่อความสงบและสันติร่วมกันในภูมิภาค
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับ นายเยฟเกนี โตมีฮิน เอกอัครราชทูตสหพันธรัฐรัสเซียประจำประเทศไทย ในโอกาสเข้ารับตำแหน่ง ณ ศาลาว่าการกลาโหม โดยพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า ทั้งสองฝ่ายได้หารือร่วมกัน และชื่นชมความสัมพันธ์ระหว่างไทย - รัสเซีย โดยในช่วง 4 ปีที่ผ่านมามีพลวัตมากขึ้นในทุกมิติ ทั้งการแลกเปลี่ยนการเยือนในหลายระดับ และการพบปะหารือระดับสูงอย่างต่อเนื่อง มีผลให้การค้าระหว่างกันขยายตัวถึงร้อยละ 18 ในปี 2561 และจะร่วมกันผลักดันให้การค้าระหว่างกันเพิ่มเป็น 10,000 ล้านดอลล่าร์สหรัฐในปี 2563         ทั้งนี้ พล.อ.ประวิตร กล่าวถึงความร่วมมือในการผลักดัน และสานต่อผลการหารือระหว่างนายกรัฐมนตรี กับประธานาธิบดีและนายกรัฐมนตรีของรัสเซียให้เป็นรูปธรรม พร้อมเชิญชวนรัสเซียเข้าร่วมลงทุนในพื้นที่ EEC และเสนอให้มีการจัดตั้งศูนย์ภาษารัสเซียในไทย เพื่อขยายและพัฒนาความร่วมมือระหว่างกันในด้านการศึกษาและมิติต่างๆ สำหรับความร่วมมือด้านความมั่นคงและการทหาร ไทย ยินดีเพิ่มพูนความร่วมมือกับรัสเซีย ให้มากขึ้น เพื่อความสงบและสันติร่วมกันในภูมิภาค        นายเยฟเกนี โตมีฮิน เอกอัครราชทูตสหพันธรัฐรัสเซียประจำประเทศไทย ย้ำว่า รัสเซียยินดีและพร้อมเสริมสร้างเพิ่มพูนความร่วมมือกับไทยในทุกมิติ ทั้งด้านสังคมวัฒนธรรม ด้านการค้า การลงทุนในพื้นที่ EEC รวมทั้งความร่วมมือด้านความมั่นคงและการทหาร โดยเฉพาะการจัดตั้งศูนย์ภาษารัสเซีย ซึ่งจะเป็นประโยชน์ร่วมกัน พร้อมกันนี้ รัสเซีย ยังยินดีให้การสนับสนุนไทยในการทำหน้าที่ประธานอาเซียน โดย รัฐมนตรีว่าการกระทรวงกลาโหมรัสเซีย มีแผนเดินทางเยือนไทยอย่างเป็นทางการในช่วงปลายปีนี้#ไทย-รัสเซีย #กรมประชาสัมพันธ์ #สำนักข่าว